OBH 1592/1998.
Az állampolgári jogok országgyűlési biztosának jelentése
Ügyintéző: dr. Endrődi Zsuzsa

Az eljárás megindulása:

P. T.-né azzal a panasszal fordult hozzám, hogy az ingatlan nyilvántartásban feltüntetett "gondnokolt" bejegyzés törléséről a bíróság és a gyámhatóság nem intézkedett annak ellenére, hogy panaszost a Debreceni Városi Bíróság 1991-ben a gondnokság alól felmentette.  
Panaszos személyesen jelent meg hivatalomban és bemutatta az 1998. február 18-án kiállított tulajdoni lap másolatot melyen neve mellett még mindig szerepel a "gondnokolt" bejegyzés.  Kérte az ügyben intézkedésemet.

Érintett alkotmányos jogok:

1. A Magyar Köztársaság független demokratikus jogállam (Alkotmány 2. §. (1) bekezdés). Ebből következik a jogbiztonsághoz való jog, melynek alapján panaszos igényt tarthat arra, hogy ügyében a hatóságok a törvényes határidőn belül intézkedjenek. 

2. A Magyar Köztársaság biztosítja a tulajdonhoz való jogot. (Alkotmány 13. § (1) bekezdés) 
E jog magában foglalja a tulajdonnal való szabad rendelkezés jogát is, melynek -jogerős bírói ítélet ellenére való - korlátozása alkotmányos jogot sért. 

Alkalmazott jogszabályok:   

1. A polgári perrendtartásról szóló  Az 1952. évi III. törvény 309. § (2) bekezdése szerint, ha az alperesnek ingatlana van, az első fokú bíróság hivatalból intézkedik a gondnokság alá helyezésnek az ingatlan-nyilvántartásba való bejegyzése iránt.

312. § (2 ) bekezdés: a gondnokság alá helyezés megszüntetésével kapcsolatos eljárásra a 304-309. §-ok rendelkezése megfelelően irányadók, azzal az eltéréssel, hogy a perre kizárólag az a bíróság illetékes, amely a gondnokság alá helyezést elrendelte, továbbá, hogy a gondnokság megszüntetését ugyanennél a bíróságnál kell névjegyzékbe bevezetni.

2. A gyámügyi igazgatásról szóló 1997. évi XXXI. törvény 116.§ e.) pontja: a városi gyámhivatal közreműködik a gyermekek, gondnokoltak ingó és ingatlan vagyonával és vagyonértékű jogával kapcsolatos ügyekben.  

A megállapított tényállás, a vizsgálat megállapításai:

P. T.-nét   1987-ben cselekvőképességet korlátozó gondnokság alá helyezték. Panaszos 1988-ban végrendeleti örökléssel megszerezte a  debreceni 16732 hrsz.-ú ingatlan egy részét. Mivel akkor még a gondnokság hatálya alatt állt, neve mellé a földhivatal feljegyezte a gondnokoltság tényét. Panaszost kérésére a Debreceni Városi Bíróság 1991. május 23-án jogerőre emelkedett, 8. 24.212/1990/4. számú ítéletében felmentette a gondokság alól. Az ítéletben a bíróság nem rendelkezett arról, hogy a földhivatal törölje a "gondnokolt"  bejegyzést az ingatlan-nyilvántartásból.
Panaszos ezt 1998-ban észlelte, és nyomban felkereste a Városi Gyámhivatalt, ahol jegyzőkönyvbe foglalták azt a kérését, hogy a Gyámhivatal intézkedjen a bejegyzés törlése iránt. A megkeresést a Körzeti Földhivatalnak  1998. január 22-én kelt elküldték, de az 1998.  február 18-án kiadott tulajdoni lap másolat szerint a bejegyzés törlésére még nem került sor. Panaszos 1998. április 8-án jelent meg a panaszirodán, hogy előadja sérelmét, és az országgyűlési biztos segítségét kérje. Május 5-én szintén a panaszirodán készített feljegyzés szerint ( panaszos bemutatta az újabb tulajdoni lapot)   a Földhivatal törölte a "gondnokolt" bejegyzést, így panaszos sérelme - ha hosszú idő elteltével is -, de orvoslást nyert.
A fenti tényállással kapcsolatban meg kell állapítanom, hogy mind a bíróság, mind a korábbi gyámhatóság mulasztott amikor figyelmen kívül hagyta azt a tényt, hogy panaszos időközben  ingatlan tulajdont szerzett, ezért a gondnokság megszüntetésének tényét a Földhivatallal is közölni kell. A fenti mulasztás kétséget kizáróan alkotmányos visszásságot okozott, bár panaszost közvetlen joghátrány nem érte, mert ingatlanával ez idő alatt - panaszából kitűnően- rendelkezni nem kívánt. A Gyámhivatal az alkotmányos visszásságot saját hatáskörében orvosolta ugyan, de annak érdekében, hogy hasonló mulasztás a jövőben ne fordulhasson elő a következő ajánlást teszem:

Felkérem  Debrecen Városi Gyámhivatalának vezetőjét, hogy szíveskedjék intézkedni annak érdekében, hogy a jövőben minden olyan esetben. amikor gondnokság megszüntetését elrendelő jogerős ítéletet küld meg a bíróság, a Gyámhivatal ellenőrizze, hogy a gondnokoltnak van-e ingatlantulajdona, és intézkedjen a gondokoltság tényének ingatlan-nyilvántartásból való törlése iránt. Csak a bejegyzés törléséről szóló földhivatali határozat kézhezvételét követően zárja le az ügyet.

Budapest, 1998. június 30.

Gönczöl Katalin